กรุงไทยเชื่อกนง.หั่นดอกตามคาด
KTAM คาด กนง. ลดดอกเบี้ยอีก 0.25% เดินหน้าขายกองทุนตราสารหนี้ผสมฝากเงินนอก 3 เดือน ชู 3.05%
25 ม.ค. 2555

KTAM คาด กนง. ลดดอกเบี้ยอีก 0.25% เดินหน้าขายกองทุนตราสารหนี้ผสมฝากเงินนอก 3 เดือน ชู 3.05%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า ฝ่ายวิจัย บลจ.กรุงไทยยังคาดว่าคณะกรรมการนโยบายการเงิน (กนง.) จะลดอัตราดอกเบี้ยลงอีก 1 ครั้ง ในการประชุมวันที่25 ม.ค. และคงอัตราดอกเบี้ยที่ 3.00% ไปถึงครึ่งหลังของปี แม้ช่วงต้นปีเริ่มมีผู้คาดการณ์ว่า กนง.อาจจะคงดอกเบี้ยเพื่อรอดูข้อมูลเศรษฐกิจทั้งในและต่างประเทศ 
หลังจากตัวเลขเศรษฐกิจทยอยออกมาและภาวะตลาดการเงินในต่างประเทศไม่เลวร้ายอย่างที่คาด นอกจากนี้ แรงกดดันจากการปรับขึ้นค่าจ้างขั้นต่ำและการปรับขึ้นของราคาพลังงานอาจส่งผลต่อเงินเฟ้อในอนาคต 
นายสมชัย กล่าวว่า บริษัทได้เปิดจำหน่ายกองทุนเปิดกรุงไทยธนทรัพย์ บี26 ระหว่างวันที่ 26ม.ค.-1 ก.พ. 2555 อายุโครงการ 3 เดือน มูลค่า 3,000 ล้านบาท ผลตอบแทนประมาณ 3.05% ต่อปี 
กองทุนจะลงทุนในพันธบัตรธนาคารแห่งประเทศไทย เงินฝาก ตราสารการเงินระยะสั้นธนาคารพาณิชย์ไทย และตั๋วแลกเงินบริษัทเอกชนในสัดส่วน 35% ของมูลค่าทรัพย์สินสุทธิของกองทุน 
ส่วนที่เหลือลงทุนในตราสารหนี้ต่างประเทศ ประกอบด้วย เงินฝากประจำ First Gulf Bank (FGB) เป็นธนาคารพาณิชย์ขนาดใหญ่อันดับ 3 ในอาบูดาบี สหรัฐอาหรับเอมิเรตส์ ลงทุนในเงินฝากประจำ Union National Bank (UNB) เป็นธนาคารพาณิชย์ที่ดำเนินกิจการในสหรัฐอาหรับเอมิเรตส์ถือหุ้นใหญ่โดยองค์กรเพื่อการลงทุนของภาครัฐอาบูดาบี ลงทุนในเงินฝากประจำ Bank of China สาขามาเก๊า สกุลเหรียญสหรัฐ และลงทุนใน MTN ของ ICBC Asia Ltd (ICBCA) ซึ่งเป็นธนาคารพาณิชย์ที่เปิดดำเนินธุรกิจในฮ่องกง โดยจะป้องกันความเสี่ยงอัตราแลกเปลี่ยน 
นอกจากนี้ บริษัทจะจำหน่ายและรับซื้อคืนรอบใหม่กองทุนเปิดกรุงไทยประจำ 3 เดือน คุ้มครองเงินต้น2 เสนอขายถึงวันที่ 26 ม.ค. 2555 อายุ 3 เดือน ลงทุนพันธบัตรภาครัฐในประเทศ 57% ที่เหลือลงทุนในเงินฝากประจำธนาคารพาณิชย์ผลตอบแทน 2.75% ต่อปี